b"\n_START_ARTICLE_\nJonsko morje\n_START_PARAGRAPH_\nJ\xc3\xb3nsko m\xc3\xb3rje (italijansko Mar Ionio, gr\xc5\xa1ko \xce\x99\xc3\xb3\xce\xbd\xce\xb9o \xce\xa0\xce\xb5\xce\xbb\xce\xb1\xce\xb3o\xcf\x82, albansko Deti Ion, srbsko ali hrva\xc5\xa1ko Jonsko more) je proti jugu odprt del Sredozemskega morja, ki ga na vzhodu omejujeta Balkanski polotok in Peloponez, na zahodu Apeninski polotok, Apulija, (Salentinski polotok), Kalabrija in Sicilija, na severu pa se prek Otrantskih vrat odpira v Jadransko morje. Med Kalabrijo in Sicilijo je Mesinska o\xc5\xbeina, prek katere je povezano s Tirenskim morjem. Korintski zaliv, del Jonskega morja, ki se zajeda globoko v celino in lo\xc4\x8duje Peloponez od preostalega Balkanskega polotoka, pa Korintski prekop povezuje z Egejskim morjem._NEWLINE_Ob vzhodni obali so posejani Jonski otoki, med katerimi so najve\xc4\x8dji Krf, Paksos, Lefkada, Kefalonija, Itaka in Zakintos. Na zahodni obali oklepata Salentinski polotok in Kalabrija s Tarantskim zalivom._NEWLINE_V preteklosti so Jonsko morje obravnavali kot del Jadranskega morja, medtem, ko se danes Jonsko morje obravnava kot posebna vodna povr\xc5\xa1ina. V Jonskem morju, ju\xc5\xbeno od Gr\xc4\x8dije so izmerili globino 5267 m, kar je najve\xc4\x8dja izmerjena globina Sredozemskega morja. To\xc4\x8dka se imenuje Calypso in se nahaja na 36\xc2\xba34'N in 21\xc2\xba08'E. To je tudi eno izmed najbolj seizmolo\xc5\xa1ko aktivnih podro\xc4\x8dij na svetu.\n_START_SECTION_\nEtimologija\n_START_PARAGRAPH_\nIme Jonsko morje naj bi izhajala iz gr\xc5\xa1kega jezika \xe1\xbc\xb8\xcf\x8c\xce\xbd\xce\xb9\xce\xbf\xce\xbd (\xcf\x80\xce\xad\xce\xbb\xce\xb1\xce\xb3\xce\xbf\xcf\x82). Etimologija izraza ni poznana. Obstaja ve\xc4\x8d legend, verzij nastanka poimenovanja morja. Starogr\xc5\xa1ki pisatelji, zlasti Ajshil, povezujejo nastanek imena z legendo o Io, h\xc4\x8derjo argo\xc5\xa1kega kralja Inaha, Herino duhovnico in Zevsovo ljubico. Po mitu je Zevs moral poslati Io na konec sveta, kar je za njih predstavljalo podro\xc4\x8dje Jonskega morja in je tako pri\xc5\xa1lo do poimenovanja morja. Po drugi legendi ime lahko izvira iz tega, ker so Jonci pluli na zahod. Po tretji verziji je Ionius bil sin Adriasa (eponim za Jadransko morje). Po eni izmed legend je Ionius bil sin Dirhahusa. Ko je bil ta napaden s strani lastnih bratov, mu je na pomo\xc4\x8d prisko\xc4\x8dil Herkul, ki je ravno potoval skozi te kraje. V boju je po pomoti ubil Ioniusa in njegovo truplo vrgel v morje. Zato naj bi se morje imenovalo Jonsko morje._NEWLINE_Po enih mnenjih je morje poimenovano po gr\xc5\xa1ki besedi za vijoli\xc4\x8dno vsled barve morja, ki je zelo podobna vijoli\xc4\x8dni."